**Un loc de tihnă**

*Dragos Lucica*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

aici în inima muntelui

simţi cum raiul

îşi deschide larg porţile

copaciii

un leagăn între pământ şi cer

împart miresme de aer bun

curat şi răcoros

prin rămurişul

în care lumina creşte

şi descreşte până la forma unui punct

când simţi aripa îngerului foşnind

pe umărul tău

atunci baţi palma

cu Dumnezeu şi fericirea-ţi inundă

toate cotloanele sufletului

nici nu-ţi dai seama

cum zboară timpul

păşeşti încet

să nu tulburi liniştea

din susurul izvorului cristalin

cu palma facută căuş

îţi stâmperi setea

pe cerul gurii

doar cântece de bucurie.